《别韩尚书》
宋代·赵蕃

南山之作险以壮，南溪之作閒以放。
流风莫和况当家，南涧先生堪颉颃。
吾州自昔寡所传，一自南渡居群贤。
迩来寂寞谁嗣焉，先生筑屋南山边。
先生事业本廊庙，履声夙已明光到，
阖庐固非避寒暑，大厦万间均覆帱。
我家为庶为清门，早因昭德容攀援。
自期松柏岁寒后，不入桃李春风园。
乡者屡见不一见，何但怀刺亦行卷。
胡为于此不继来，衣食遑遑游苦倦。
扁舟去矣江复湖，可能不一趋庭隅。
吹嘘上天不敢望，赠言于此能无乎。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。